《柳》
唐代·翁承赞

斜拂中桥远映楼，翠光骀荡晓烟收。

洛阳才子多情思，横把金鞭约马头。

高出营门远出墙，朱阑门闭绿成行。

将军宴罢东风急，闲衬旌旗簇画堂。

彭泽先生酒满船，五株栽向九江边。

长条细叶无穷尽，管领春风不计年。

炀帝东游意绪多，宫娃眉翠两相和。

一声水调春风暮，千里交阴锁汴河。

缠绕春情卒未休，秦娥萧史两相求。

玉句阑内朱帘卷，瑟瑟丝笼十二楼。

作者简介：翁承赞(859～932) 字文尧（一作文饶），晚年号狎鸥翁，莆阳兴福里竹啸庄（今北高镇竹庄村）人。翁氏为礼乐名家，东南茂族，其先京兆人也。曾祖何，官检校右散骑常侍；祖则，官大理司直；父巨隅，荣王府咨议参军，赠光禄少卿，累迁少府监，居兴福里，见其地“前有海水朝宗，后有竹林环荫”，遂名其乡“竹啸翁庄”。